Адчуваньне эўфарыі вельмі моцнае, вельмі важнае, але так ці інакш яно праходзіць. Ты ня можаш пастаянна радавацца любой праяве жыцьця — туману, дажджу, сьнегу, холаду, як і сонцу. Трэба зразумець сэнс гэтага жыцьця. Раней для мяне найважней за ўсё была праца, мая самарэалізацыя. Я сваё жыцьцё адмерваў ад фільма да фільма, ад рэпартажу да рэпартажу, і многія кавалкі свайго жыцьця магу ўспомніць па маіх камандзіроўках, па таму, як я рабіў той ці іншы сюжэт.